- SANTIAGO
- <
- 1
- >

Santiago Nu Chada Degaba
Carta de Santiago
Jesucristo daballa soli chebi giti kadakle Santiago ama chada ai degu ama bitalla kwian israelita Jesucristo gerua ganga alin kwian ta gbagda toidale Chube takalin kare. Santiago kledu toi una Jerusalénge, ama daba Chubenu ulita chugagwalla una ege. Santiago bitalla israelita kledu toi nga tanrege chagengale daba na jwiage, Santiago chada ai degu kagadale nga kaire kairege ulita kwian israelita Chubenu kledu toi ngwadi.
Chada ai giti Santiago kwian Chubenu ta gbu ai kare: Kwian bai kle mo ta gbe ulia ulia Chube ole kle mo ta gbe ulia ulia Jesucristo gerua gai ulia, kwian ene me ñage toi kwian me Chubenu kare, kwian ene mo ta gbadale toi no trate Chube takalin kare toidale no daba ulita ole daba chudaboi diali. Kwian Chubenu me ñage gerule alin allabi ama Jesucristo gerua gaba agwa kaire ama toidale no trate Chube takalin kare age no diali daba alin, ene be suge trate kwian na ulitage ama Chubenu ulia ama Chube gau mo Chugagwallale.
1
Santiago gbi kage chada giti kwian israelita
Chubenu nga ulitamu alin
1 Cha Santiago chada ai dege ba ulita kwian israelita mne gdataboko giti gdaboke alin nga baini kaire ba ulita kle toi ngwadige:
Cha lle boanga Chube alin kaire cha Chugagwalla Jesucristo alin cha ama gerua dbanga kwiange, cha gbi kage ba ulita kwian israelita Chubenu alin.
Kwian ulita Chubenu me ta dbadale olire ama kle
boi daga ngwaleske, ma no ama ulita mo ta dbadale
jage ta no ole Chube kirallaske
2 Cha daballa cha ibotea Jesucristo giti, cha no no ba ulita ole, ba ulita Chube gerua Jesucristo giti gaba ulia, cha takalin suge bage ba kle boi daga ngwaleske ba ulita me mo ta gbadale olire, agwa ba mo ta gbadale nga suga no Chube ole ba ulita kle boi tanre daga ngwaleske. 3 Ba ulita mo ta gbadale jage boi daga ngwaleske mo ta gbe chege chage Jesucristo gerua gai diali gwangerugu, ba ulita mo ta gbe chege ene jage boi daga ngwaleske, be suge bage boi dagaleske Chube kle ba chudaboi diali ba kira gbe, ene ba ulita geru jwen jage ba kle boi dagaleske Chube takalin kare, ene ba mi tañachuge diali tanre ba kle boi giti. 4 Boi daga ngwaleske ba me ta chegedale skwatige ni skochie, ma no ba mo ta gbadale jage diali ta no ole Chube kirallaske, e ba chudaboi chage ma no Chube ole gire ene ba ta be chege ulita no trate Chube takalin kare, ene ba ta be kle biale diali jage ulita ta no ole ba boi ulitaske.
5 Kaire cha gerule ba ulita ole, ba baige me chke uñale nate ba agedale mine lle kle boi gweale giti, bage suge ba ta me chke ngle mine age ma no, ba mo ta gbadale tangle e kade Chubege, ene Chube ta e kete bage, ene ba tachke ba agedale giti ulita, ene Chube be ba ta gbe chke ngle be ba chudaboi ba ta ngle kadu kare amage, ene ba be mo ta gbe age Chube takalin kare. Chube mi tañachuge gweale me no badi ba ta kadu amage giti, Chube me ta skwatige ba chudaboi ta kete bage ba kade amage gire, ama diali takalin ba gerule ama ole chudaboi kade amage. 6 Ba kle chudaboi kade Chubege, ba e kadadale ta giti, ba mo ta gbadale suge ulia Chube be ba chudaboi be lle kete bage ba kle lle kadege kare, agwa ba me tañachugadale Chubedi mo tale: “Cha kle lle kade Chubege agwa me uñale chage Chube be age cha alin o me.” Ba me tañachugadale ene, ba me mo ta gbe tañachuge gwangerugu gwanaskuda ba lle kade giti Chubege. Cha gerule ulia ba ole, kwian bai kaire kle lle kade Chubege me mo ta gbe ta gbaitre alin ole, kwian ene salengwli mleuda kle ble chuga dbe chite ongoru ongoru kare. 7-8 Kwian bai kaire ta salengwli cha kle gerule ble giti kare, kwian ene diali kle tañachuge nege dale nganake suialin dale nganake diali kle mo ta blite. Kwian me kle mo ta gbe tañachuge lle gdaitre alin giti allabi, kwian e me kle Chube gerua gai ulia ama me kle mo ta gbe Chubege age Chube takalin kare. Ulia ulia kwian e alin Chube me age no, Chube me kwian chudaboi kwian kle tañachuge ta gbaboke kbiale tañachuge gwangerugu tañachuge gwanaskuda giti.
9 Cha gerule ulia ba cha bitalla Jesucristo giti ole, kwian ulita bai kaire me lle molen daba na lle tanre molen kare, kwian ene ulita me mo ta gbale olire ama me lle molen giti, sugedale amage Jesucristo giti Chube kle age no ama alin negege tangle ama kle boi daga ngwaleske Chube ama chudaboi kaire chui bdaglige ama be kle Chube ole chui tangle dale Chube be age no ama alin. Chube gwa giti kwian ene ñanaske tanre, malen e giti kwian ene mo ta gbale toi nga suga no ole diali. 10-11 Kaire kwian ulita bai kaire lle molen tanre mo ta dbadale nga suga no modi ama kle boi daga ngwaleske. Ama me mo ta dbadale olire lle gweale monu kle chege me no ama ole gire. Sugedale kwian enege lle ulita kle ama ole e kle sugetidale alin nga dba ai giti, lle e me ñanaske Chube gwa giti, agwa kwian ta ma ñanaske Chube gwa giti. Kwian ulita bai kaire lle molen tanre ama chege tañachuge lle e alin giti kwian e salengwli ngaudajralla kare. Ngauda kle jrachie ngaudajralla me ñage chege diali ngauda ole. Chui gbaite chui boi jute chuira kote ngauda kwenga, ngaudajralla kle junbatenga gire jwatenga dba, ngaudajralla e me ñage chege no diali, ngaudajralla tige sugetidale no, sugeti ngaudajralla kwenga me kle chege no ngeru kare. E kare ene kwian bai kaire lle molen tanre me kle tañachuge ama be boi mine giti chui gwealege, me kle mo ta gbe tañachuge Chube giti, gire ama jogeda chuiage ama llea ulita chege ama nate dbia giti, ama llea e ulita chege sugekare amage.
12 Kwian bai kaire nu Chube gerua Jesucristo giti gaba kle mo ta gbe jage ta no ole Chube kirallaske ama kle boi daga ngwale ulitage ama me kle ta jogenga Jesucristo geruage, kwian ene alin Chube age no. Kwian e kle mo ta gbe me skochie me skwatige, agwa ama kle jage ulita ama kle boi gitige ta no ole, kaire ama kle mo ta gbe me age me no gweale ama takalin kare, kwian e kle mo ta gbe ene ñanale Chube be kwian e gbe toi diali chui tangle Chube ole ule nga ngaña giti Chube nu geruba kare kwian bai kaire mo ta gbe Chube ole giti. Malen nga suga noare kwian edi Chube be age giti ama alin.
Ni bitaite Chube kle mo chuge kwian amanu ole
kwian ta gbe age me no
13-14 Kwian gweale Chubenu kle boi daga ngwale, boi daga ngwale eske ama me tañachugadale ai kare Chubedi: “Chube kle cha gbe boi daga ngwale, ama kle mo chuge cha ole age me no giti malen cha kle tañachuge age me no.” Kwian me tañachugadale ene Chubedi. Chube me suge moge mo gbe age me no ni sidri, Chube no trate ulita. Malen Chube me takalin kwian amanu age me no, gire che me ñage tañachuge ¿mineade Chube be mo chuge kwian amanu ole age me no giti? Chube me mo chuge kwian ole age me no. Agwa kwian agali kle mo ta gbe age me no mau tale, ama kle tañachuge age me no gire ama age me no ama kle tañachuge kare. Gire e me kle gerule Chube kle kwian ta gbe age me no, me dale, kwian agali talla me no kle tale e kle kwian ta gbe age, Chube me kwian ta gbe age me no malen Chube me takalin ni kwian gdaite amanu age me no ama dollale. 15 Kwian kle tañachuge mo tale age gweale me no, gire bdagli kwian kle age me no Chube dollale ama agali kle tañachuge kare. Age me no e giti ama kle mo gbe jiske agali Chube gwa giti, ama be chege boi daga ngwale sugekare Chubege ama mo ta gbu age me no gdale.
16 Cha gerule ba ulita cha bitalla Jesucristo giti ole, cha no ba ulita ole cha me takalin ba agali mo anblite ngwale tañachuge Chube kle ba ta gbe tañachuge age me no, Chube me age ene. 17 Ulia Chube me kle age ene dale, Chube no trate malen ulita kle boi no che ole, e che Ñenua Chube kle age che alin, lle ulita no bai chke chege, e chie Chubege, diali Chube kle age no che alin kle lle no kete chege. Chube nga ulita dodanga ama nga gbu chrale nga ngaña giti ama dai gbu ama beu gbu ama chui gbu chratigenga nga ulitage nga dba ai giti, Chube agedu ene no che alin ulita. Chube diali no ama me kle mo ta blite nganake, ama kle chege amaña diali, ama diali kle age no che kwian amanu alin. 18 Malen Chube mo gerua ulia Jesucristo giti gbu che alin, che geru e gai ulia gire Chube che gai mo oliale che gbe toi diali chui tangle ule ama ole. Chube takalin che chege amanu ngerutabi lle ulita ama dodaduge, Chube takalin talla no ene che alin malen ama geru ulia amanu jigu che ulita alin.
Kwian Chubenu agedale ulita Chube gerua
kle gerule kare
19 Cha bitalla ulita Jesucristo giti, cha noare ba ole, ba ulita ole cha gerule, ba gdaite gdaite kaire kaire mo ta gbadale me gerule blike daba ole ba kle tañachuge kare, ma no ba kledale biale diali daba keruchuge no ngeru, daba kle ba tke tangle Chube geruage ba ama keruchuge no Chube gerua jwen no amage. Kaire ba me mo ta gbe skochie blike daba na ole, 20 kwian mo ta gbe skochie diali, kwian ene me age no Chube takalin kare, Chube me no kwian talla ene ole. 21 Malen cha gerule ba ulita ole, ba mo ta gbadale age me no ulita chuge ngwadi sugekare bage, ba kle age gweale me no ba e ulita chugadale ngwadi gire mo ta gbadale kiraske ta no ole trate Chube gerua jo ketaba bage kle ba tale giti, ba mo ta gbadale gwangerugu geru e gai ulia, Chube gerua e kle ba tale, geru e ulia kiraske, geru e giti Chube ba jwen siere ji chugege age me no gdale, ama gerua ba ta gbe chage sugekare age me noge.
22 Ba me Chube gerua keruchuge alin allabi, me dale, kaire ba mo ta gbadale age ulita geru e gerule kare. Ba geru e keruchuge alin allabi ba kle tañachuge ba kle age ulita no trate Chube gwa giti, gire ene ba agali kle mo anblite, ba me kle age geru ulia gerule kare. 23-24 Kwian bai kaire kle geru keruchuge alin allabi me kle age geru e gerule kare, kwian ene salengwli kwian kle gwage mo gwadi chi oñage kare kle joge siere chi oñage gire kle ta jogenga ulita ama gwa mine, e kare ene kwian bai kaire kle Chube gerua keruchuge alin allabi me kle Chube gerua gbe gdadi, ama ta jogenga geru kle gerule mine ama alin. 25 Agwa kwian bai kaire kle Chube gerua keruchuge gire me kle ta jogenga geru e kle gerule giti, ama mo ta gbe age ulita diali geru e no trate kle gerule kare, kwian ene ulita be toi nga suga no ole ama kle mo ta gbe age no Chube gerua kle gerule kare giti, Chube be age no ulita kwian e alin. Chube gerua e kle kwian ta gbe nga suga no ole, geru e kiraske, geru e giti kwian tien gitiru ji chugege age me no gdale.
26 Kwian bai kaire kle suge moge kle age no trate Chube gwa giti Chube gerua kle gerule kare, agwa kwian me kle mo tallade ama kle gerule me no sugaska ama kle gerule me no daba nadi ama takalin kare, kwian kle age ai kare, kwian ene kle mo anblite naskuni agali. Ama me kle age no trate dale Chube gerua kle gerule kare, ama kle mo gbe age me no Chube gwa giti, me kle age no ulia. 27 Che agekalin no trate ulia Chube che Ñenua gwa giti, che agedale ai kare: Kirogwa oli chegeba che ama chudaboadale kaire muinga chegeba oli mo ñengulallage che muinga ene chudaboadale. Che kwian oli ulita chudaboale ta giti ama manadale no, kwian ai kare ulita kle boi daga ngwale che kwian ene ta gbale nga suga no ole ama chudaboi diali ta no ole. Kaire che agali chagedale ta giti nga dba ai giti, che mo manadale no trate me age me no ni sidri kwian me Chubenu kle age me no kare. Che ta agekalin diali Chube takalin kare, gire ene che agedale chada ai kle degaba gerule kare.

- SANTIAGO
- <
- 1
- >

© 2008 WBT